**Likumprojekta “Grozījumi Azartspēļu un izložu likumā”**

**sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Likumprojekts “Grozījumi Azartspēļu un izložu likumā” (turpmāk – Likumprojekts) paredz noteikt administratīvo atbildību azartspēļu un izložu organizēšanas un azartspēļu pakalpojumu sniegšanas jomā, tai skaitā noteikt administratīvo atbildību par azartspēļu vai izložu organizēšanu bez attiecīgās licences azartspēļu vai izložu organizēšanai un par azartspēļu pakalpojumu sniegšanu bez azartspēļu pakalpojumu sniegšanas licences. Likumprojekts paredz, ka grozījumi stāsies spēkā vienlaikus ar Administratīvās atbildības likumu, t.i., 2020.gada 1.janvārī. |

|  |
| --- |
| I. Tiesību akta projekta izstrādes nepieciešamība |
| 1. | Pamatojums | Ministru kabineta 2013.gada 4.februāra rīkojums Nr.38 “Par Administratīvo sodu sistēmas attīstības koncepciju” un Ministru kabineta 2014.gada 22.aprīļa sēdes protokola Nr.24 26.§ “Informatīvais ziņojums “Nozaru administratīvo pārkāpumu kodifikācijas ieviešanas sistēma”” 2.punkts.Ministru kabineta 2016.gada 13.decembra sēdes protokola Nr.68 67.§ “Informatīvais ziņojums “Nozaru administratīvo pārkāpumu kodifikācijas ieviešanas sistēmas īstenošana”” (turpmāk – pirmais kodifikācijas ieviešanas ziņojums) 3.punkts.3) Ministru kabineta 2018.gada 18.decembra sēdes protokola Nr.60 98.§ “Informatīvais ziņojums “Nozaru administratīvo pārkāpumu kodifikācijas ieviešanas sistēmas īstenošana”” (turpmāk – otrais kodifikācijas ieviešanas ziņojums) 4. un 5.punkts. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība  | Saskaņā ar Ministru kabineta 2014.gada 22.aprīļa sēdes protokola Nr.24 26.§ “Informatīvais ziņojums “Nozaru administratīvo pārkāpumu kodifikācijas ieviešanas sistēma”” 2.punktu, pirmā kodifikācijas ieviešanas ziņojuma 3.punktu un otrā kodifikācijas ieviešanas ziņojuma 4.punktu Finanšu ministrijai tika uzdots uzdevums izstrādāto Likumprojektu pirms tā izsludināšanas Valsts sekretāru sanāksmē nodot apspriešanai Tieslietu ministrijas izveidotajā Latvijas Administratīvo pārkāpumu kodeksa pastāvīgajā darba grupā. Likumprojekta mērķis ir Azartspēļu un izložu likumā (turpmāk – Likums) noteikt administratīvo atbildību azartspēļu un izložu organizēšanas un azartspēļu pakalpojumu sniegšanas jomā, tai skaitā noteikt administratīvo atbildību par azartspēļu vai izložu organizēšanu bez attiecīgās licences azartspēļu vai izložu organizēšanai un par azartspēļu pakalpojumu sniegšanu bez azartspēļu pakalpojumu sniegšanas licences. Šobrīd administratīvā atbildība par izložu vai azartspēļu organizēšanas un rīkošanas kārtības pārkāpšanu noteikta Latvijas Administratīvo pārkāpumu kodeksa (turpmāk – Kodekss) 204.5pantā. Kodeksā paredzēts, ka par izložu vai azartspēļu organizēšanas un rīkošanas kārtības pārkāpšanu uzliek naudas sodu fiziskajām personām līdz divsimt astoņdesmit *euro*, juridiskajām personām – līdz septiņsimt *euro*, savukārt par administratīvo pārkāpumu, kas izdarīts atkārtoti gada laikā pēc administratīvā soda uzlikšanas, uzliek naudas sodu fiziskajām personām līdz trīssimt piecdesmit *euro*, bet juridiskajām personām – līdz tūkstoš četrsimt *euro*, konfiscējot administratīvā pārkāpuma priekšmetus un izdarīšanas rīkus vai bez konfiskācijas.Saskaņā ar Kodeksa 236.8pantu administratīvo pārkāpumu lietas par izložu vai azartspēļu organizēšanas un rīkošanas kārtības pārkāpšanu izskata Izložu un azartspēļu uzraudzības inspekcija (turpmāk – Inspekcija).Ievērojot Ministru kabineta 2013.gada 4.februāra rīkojuma Nr.38 “Par Administratīvo sodu sistēmas attīstības koncepciju” 3.punktu, tika izvērtēti Kodeksa 204.5pantā minētie administratīvie pārkāpumi atkarībā no: 1) nodarījuma bīstamības;2) sabiedriskā kaitīguma;3) nodarījuma sekām;4) nodarījuma aktualitātes;5) nodarījuma attiecināmības uz publiski tiesiskajām attiecībām. Vērtējot azartspēļu un izložu organizēšanas jomā administratīvā procesa un administratīvo pārkāpumu procesa savstarpējo mijiedarbību personas rīcības regulēšanā, secināts, ka Likumprojektā pārkāpumi azartspēļu un izložu organizēšanas jomā jānodala, lai nebūtu iespējama pārklāšanās, grupējot pārkāpumus, par kuriem:1) azartspēļu vai izložu organizētājiem jāparedz licences darbības apturēšana;2) azartspēļu vai izložu organizētājiem jāparedz licences anulēšana;3) azartspēļu vai izložu organizētājiem vai Latvijā nelicencētiem azartspēļu vai izložu organizētājiem jāpiemēro administratīvā atbildība.Kā arī secināts, ka Likumprojektā pārkāpumi azartspēļu pakalpojumu sniegšanas jomā jāgrupē tādos pārkāpumos, par kuriem:1) azartspēļu pakalpojumu sniedzējiem jāparedz licences anulēšana; 2) Latvijā nelicencētiem azartspēļu pakalpojumu sniedzējiem jāpiemēro administratīvā atbildība.Lai nodrošinātu minēto pārkāpumu grupēšanu, Likuma XII nodaļu paredzēts izteikt jaunā redakcijā un Likumu paredzēts papildināt ar XIII nodaļu. Inspekcija, izdodot administratīvo aktu par attiecīgās licences darbības apturēšanu līdz pārkāpuma novēršanai vai par attiecīgās licences anulēšanu, vērtēs lietderības apsvērumus, it īpaši Likumprojektā ietvertā Likuma 86.panta pirmās daļas 4.punktā paredzētajos gadījumos.Likuma XII nodaļa paredz: *Likuma 86.pants* Ņemot vērā iepriekš minēto, Likumprojekts paredz izteikt Likuma 86.pantu jaunā redakcijā. Tajā tiek paredzēti tie azartspēļu un izložu organizēšanas pārkāpumi, uz kuriem reaģējot prioritāte ir tos novērst un izpildīt normatīvo aktu prasības, tādējādi par tiem paredzot attiecīgās licences darbības apturēšanu līdz pārkāpuma novēršanai. Likumprojekts paredz Likuma 86.panta pirmajā daļā noteikt azartspēļu organizēšanas vietas licences, interaktīvo azartspēļu organizēšanas licences vai interaktīvo izložu organizēšanas licences darbības apturēšanu līdz pārkāpuma novēršanai, ja: 1) azartspēļu vai izložu organizētājs neievēro prasības, kas noteiktas Ministru kabineta noteikumos, kas reglamentē vienotu azartspēļu un izložu organizācijas grāmatvedības uzskaites kārtību; 2) azartspēļu organizētājs neievēro Likuma 38.panta 5.punktā noteiktās prasības (t.i., neievēro to, ka azartspēļu organizētājam, organizējot azartspēles kazino, jānodrošina katra kazino apmeklētāja reģistrācija pirms viņa ieiešanas telpā, kur tiek organizētas azartspēles);3) azartspēļu vai izložu organizētājs neievēro Likuma 4.pantā noteiktās prasības azartspēļu automātu vai iekārtu reģistrēšanai vai sertificēšanai, vai interaktīvo azartspēļu organizēšanas sistēmas vai interaktīvo izložu organizēšanas sistēmas sertificēšanai;4) neievēro Likumā noteiktās prasības attiecībā uz interneta mājaslapu, kuru azartspēļu organizētājs izmanto interaktīvo azartspēļu organizēšanai un likmju pieņemšanai vai interaktīvo izložu organizētājs izmanto interaktīvās izlozes organizēšanai.Savukārt Likuma 86.panta otrajā daļā Likumprojekts paredz noteikt azartspēļu organizēšanas vietas licences darbības apturēšanu līdz pārkāpuma novēršanai, ja azartspēļu organizētājs azartspēļu organizēšanas vietā nenodrošina normatīvajos aktos noteiktās prasības attiecībā uz azartspēļu automātu saslēgšanu tīklā vienotās azartspēļu automātu kontroles un uzraudzības sistēmā, attiecībā uz azartspēļu organizēšanas vietas telpām un to aprīkošanu, iekšējo energoapgādes tīklu uzturēšanu, telpu apsardzi, telpu iekšējo vai ārējo videonovērošanu, videoieraksta glabāšanu.Sākot ar 2019.gada 1.janvāri, azartspēļu organizētājam azartspēļu organizēšanas vietā jānodrošina normatīvajos aktos noteiktās prasības attiecībā uz azartspēļu automātu saslēgšanu tīklā vienotās azartspēļu automātu kontroles un uzraudzības sistēmā. Līdz ar to, Likumprojekts Likuma 86.panta otrajā daļā, cita starpā, paredz noteikt azartspēļu organizēšanas vietas licences darbības apturēšanu līdz pārkāpuma novēršanai, ja Inspekcija konstatē, ka azartspēļu organizētājs azartspēļu organizēšanas vietā nenodrošina normatīvajos aktos noteiktās prasības attiecībā uz azartspēļu automātu saslēgšanu tīklā vienotās azartspēļu automātu kontroles un uzraudzības sistēmā.Likumprojektā paredzēts, ka lēmumu par attiecīgās licences darbības apturēšanu līdz pārkāpuma novēršanai un par attiecīgās licences darbības atjaunošanu pēc pārkāpuma novēršanas pieņem Inspekcija. Tomēr tā kā lēmumu par attiecīgās licences darbības apturēšanu līdz pārkāpuma novēršanai nepieciešams pieņemt nekavējoties – pārbaudes laikā, kad tiek konstatēts attiecīgais pārkāpums, un to, ka visās pārbaudēs nav iespējams piedalīties Inspekcijas priekšniekam, ņemot vērā azartspēļu un izložu organizēšanas vietu skaitu, Inspekcijas iekšējā normatīvajā aktā plānots paredzēt, ka lēmumu par attiecīgās licences darbības apturēšanu līdz pārkāpuma novēršanai un par attiecīgās licences darbības atjaunošanu pēc pārkāpuma novēršanas pieņem Inspekcijas amatpersona. *Likuma 87.pants**Likuma pamatprasību organizētājam nepildīšana* *Likuma 87.panta pirmās daļas 1., 2., 3., 4., 5. un 6.punkts un trešā daļa* Likumprojekts paredz izteikt Likuma 87.pantu jaunā redakcijā un tajā tiek noteikti tie pārkāpumi, par kuriem paredzēta attiecīgās licences anulēšana, lai izslēgtu iespēju azartspēļu un izložu organizētājam, kuram ir izvirzītas augstas prasības licences iegūšanai, pēc tās iegūšanas neizpildīt noteiktās prasības (vai sniegt nepatiesas ziņas licences saņemšanai), tādējādi nekvalificējoties konkrēto spēļu organizēšanai, turpināt organizēt spēles, atbilstot būtiski zemākam standartam nekā pārējie azartspēļu vai izložu organizētāji, kas saņēmuši attiecīgo licenci azartspēļu vai izložu organizēšanai (turpmāk arī – licencēts azartspēļu vai izložu organizētājs) un nepārkāpj prasības licences iegūšanai. Azartspēļu un izložu organizētājam noteiktās pamatprasības, par kuru neizpildi anulē licenci, ir prasību minimums, bez kuru izpildes nav pieļaujama licencēta azartspēļu vai izložu organizētāja darbība konkrētajā segmentā, nenodarot kaitējumu sabiedrībai. Likumprojekts paredz Likuma 87.panta pirmās daļas 1., 2., 3., 4., 5. un 6.punktā un trešajā daļā noteikt, ka attiecīgo licenci anulē, ja tiek pārkāptas pamatprasības, kādām jāatbilst azartspēļu vai izložu organizētājam, lai tas kvalificētos azartspēļu vai izložu organizēšanas darbībai un varētu saņemt attiecīgo licenci.Likuma “Par izložu un azartspēļu nodevu un nodokli” 14.panta pirmajā daļā paredzēts, ka Valsts ieņēmumu dienests aptur kapitālsabiedrības darbību izložu un azartspēļu organizēšanā un ierosina anulēt attiecīgo licenci, ja kapitālsabiedrība ir nokavējusi nodokļa samaksas termiņu ilgāk par 30 dienām. Lai saskaņotu Likumu ar likumu “Par izložu un azartspēļu nodevu un nodokli”, Likuma 87.panta pirmajā daļā ir nepieciešams ietvert 6.punktu, paredzot, ka attiecīgo licenci anulē, ja azartspēļu vai izložu organizētājs nodokļu samaksas termiņu ir nokavējis ilgāk par 30 dienām un Inspekcija ir saņēmusi Valsts ieņēmumu dienesta ierosinājumu anulēt attiecīgo licenci. Likuma “Par nodokļiem un nodevām” 24.pantā ir noteiktas nodokļu maksātāja tiesības lūgt nodokļu administrācijai piešķirt nodokļu samaksas termiņa pagarināšanu. Likuma 87.panta pirmās daļas 6.punkts netiek piemērots gadījumā, ja azartspēļu vai izložu organizētājs ir pagarinājis nodokļu samaksas termiņu atbilstoši likuma “Par nodokļiem un nodevām” 24.panta pirmajai un 1.3daļai.*Likuma 87.panta pirmās daļas 7., 8., 9., 10., 11., 12. un 13.punkts*Likumprojekts paredz Likuma 87.panta pirmās daļas 7., 8., 9., 10., 11., 12. un 13.punktā noteikt, ka attiecīgo licenci anulē, ja tiek pārkāptas būtiskas Likuma prasības, kādas jāievēro azartspēļu vai izložu organizētājam.*1) Likuma 87.panta pirmās daļas 7. un 8.punkts*Likumprojekts paredz Likuma 87.panta pirmās daļas 7. un 8.punktā noteikt, ka attiecīgo licenci anulē, ja azartspēļu organizētājs neievēro Likuma 41.panta pirmās daļas 7.punktā vai 45.pantā noteiktās prasības attiecībā uz attiecīgās azartspēles laimestu kopsummu vai kopējo laimestu vērtību, vai, ja valsts mēroga izložu organizētājs neievēro Likuma 73.panta otrās daļas prasības attiecībā uz laimestu kopsummu izlozei.*2) Likuma 87.panta pirmās daļas 9.punkts*Likumprojekts paredz Likuma 87.panta pirmās daļas 9.punktā noteikt, ka attiecīgo licenci anulē, ja azartspēļu organizētājs neievēro Likuma 41.panta trešajā daļā noteikto aizliegumu izsniegt spēlētājam jebkāda veida aizdevumus vai kredītus.*3) Likuma 87.panta pirmās daļas 10.punkts*Likumprojekts paredz Likuma 87.panta pirmās daļas 10.punktā noteikt, ka attiecīgo licenci anulē, ja azartspēļu organizētājs neievēro Likuma 41.panta sestajā daļā noteikto aizliegumu piedāvāt piedalīšanos azartspēlē par velti, kā dāvanu vai balvu, vai kā kompensāciju.*4) Likuma 52. un 78.panta izslēgšana un 87.panta pirmās daļas 11. un 12. punkts* Likumprojekts paredz no Likuma izslēgt 52. un 78.pantu, vienlaikus papildinot Likuma 87.panta pirmo daļu ar 11. un 12.punktu, kuros paredzēts, ka attiecīgo licenci anulē, ja interaktīvo azartspēļu vai interaktīvo izložu organizētājs savstarpējos norēķinos ar spēlētājiem izmanto vai ir izmantojis kontu vai kontus: a) par kuriem nav informējis Inspekciju;b) kas neatbilst Likuma 53.panta trešās daļas vai 80.panta trešās daļas prasībām (organizētājam savstarpējos norēķinos ar klientiem (dalībniekiem) atļauts izmantot Latvijas Republikā reģistrētā kredītiestādē atvērtu kontu). *5) Likuma 87.panta pirmās daļas 13.punkts*Likumprojekts paredz Likuma 87.panta pirmās daļas 13.punktā noteikt, ka attiecīgo licenci anulē, ja laimestu vai spēlētāja spēles kontā esošos līdzekļus pārskaita uz kontu, kas neatbilst Likuma 53.panta pirmās daļas 3.punkta vai ceturtās daļas, vai 80.panta ceturtās daļas prasībām.Likumprojektā paredzēts, ka attiecīgo licenci anulē Inspekcija. Tomēr tā kā attiecīgās licences anulēšana likumprojektā paredzēta par būtiskiem pārkāpumiem, Inspekcijas iekšējā normatīvajā aktā plānots paredzēt, ka lēmumu par attiecīgās licences anulēšanu pieņem Inspekcijas priekšnieks.Likuma XIII nodaļa paredz:*Likuma 89.pants**Administratīvā atbildība* Inspekcija ir sniegusi šādus statistikas datus par pieņemto lēmumu skaitu administratīvo pārkāpumu lietās par izložu vai azartspēļu organizēšanas un rīkošanas kārtības pārkāpšanu, piemērojot Kodeksa 204.5pantā noteikto administratīvo atbildību: 2013.gadā – 12 lēmumi (tai skaitā par azartspēļu automātu sertificēšanas prasību pārkāpšanu, par nepilngadīgas personas atrašanos spēļu zālē, par azartspēļu noteikumu neesamību, par vienotas azartspēļu organizācijas grāmatvedības uzskaites kārtības pārkāpšanu, par paškontroles testu neesamību);2014.gadā – 8 lēmumi (tai skaitā par vienotas azartspēļu organizācijas grāmatvedības uzskaites kārtības pārkāpšanu, par paškontroles testu neesamību, par apsardzes līguma neesamību, par azartspēļu noteikumu neesamību);2015.gadā – 3 lēmumi (tai skaitā par paškontroles testu neesamību, par azartspēļu automātu sertificēšanas prasību pārkāpšanu); 2016.gadā – 4 lēmumi (tai skaitā par apsardzes līguma neesamību, par paškontroles testu neesamību); 2017.gadā – 1 lēmums – par laimesta izmaksāšanas kārtības pārkāpšanu;2018.gadā – 6 lēmumi (tai skaitā par informācijas nesniegšanu Inspekcijai, par lieguma spēlēt interaktīvās azartspēles nenodrošināšanu spēlētājam, kas to ir pieprasījis). Likumprojekts paredz papildināt Likumu ar jaunu 89.pantu un tajā paredzēti tie azartspēļu un izložu organizēšanas un azartspēļu pakalpojumu sniegšanas pārkāpumi, par kuriem paredzēta administratīvā atbildība. Likumprojektā administratīvā atbildība tiek paredzēta par tādiem normatīvo aktu pārkāpumiem, kuri būtiski aizskar spēlētāju tiesības un sabiedrības intereses un kuru sekas nav iespējams novērst, bet ir iespējams preventīvi ierobežot nākotnē azartspēļu un izložu organizētāju un azartspēļu pakalpojumu sniedzēju tādu rīcību, kura būtiski aizskar spēlētāju tiesības un sabiedrības intereses un kuras sekas nav iespējams novērst.Izvērtējot Inspekcijas sniegto statistiku, konstatēts, ka 2013., 2014., 2015., 2016., 2017. un 2018.gada administratīvo pārkāpumu lietās par konstatētajiem pārkāpumiem azartspēļu un izložu organizēšanas jomā piemērots administratīvais sods robežās no 100 līdz 700 *euro* (sods līdzvērtīgs no 20 līdz 140 naudas soda vienībām). Izvērtējot Kodeksa 204.5pantā minētos administratīvos pārkāpumus azartspēļu un izložu organizēšanas jomā, tika konstatēts, ka ir nepieciešamas izmaiņas esošajās sankcijās par administratīvajiem pārkāpumiem.Likumprojekts paredz grupēt pārkāpumus un paaugstināt azartspēļu un izložu organizētājam administratīvā soda apmēru, jo pašreiz piemērojamie sodi ir spēkā no 1998.gada. 1998.gadā, kad administratīvie sodi par izložu vai azartspēļu organizēšanas un rīkošanas kārtības pārkāpšanu tika iekļauti Kodeksā, kopējais azartspēļu un izložu nozares apgrozījums bija aptuveni 36 milj. *euro* (aptuveni 25 milj. latu). 2017.gadā kopējais nozares apgrozījums bija 297,9 milj. *euro*. Nozares rādītāji vidēji gadā pieaug par 10 %. Līdz ar to, ir pamatoti uzskatīt, ka soda preventīvais efekts ir samazinājies. Lai piemērotais sods atturētu no pārkāpuma, tam jābūt samērīgam un preventīvam. Likumprojektā administratīvais sods juridiskajām personām paredzēts robežās *no 20 līdz 3000 naudas soda vienībām (100 līdz 15000 euro)*. Likumprojektā par azartspēļu vai izložu organizēšanu vai par azartspēļu pakalpojumu sniegšanu bez attiecīgās licences paredzēts piemērot juridiskajām personām naudas sodu *3000 naudas soda vienības (15000 euro)*, bet par citiem normatīvo aktu pārkāpumiem azartspēļu un izložu organizēšanas jomā paredzēts piemērot juridiskajām personām naudas sodu robežās *no 20 līdz 1400 naudas soda vienībām (100 līdz 7000 euro)*. Tādējādi lielākais naudas soda apmērs juridiskajām personām paredzēts par azartspēļu vai izložu organizēšanu vai par azartspēļu pakalpojumu sniegšanu bez attiecīgās licences, jo šie pārkāpumi ir smagāki, aizskarot būtiskāk spēlētāju tiesības un sabiedrības intereses, un ir ierobežotas kontroles iespējas, kā arī netiek nodrošināta regulāra jomas uzraudzība.*Likuma* *89.panta pirmā daļa* *Par noteikumu pieejamību*Likumā ir noteikts, ka azartspēļu organizētājs ir atbildīgs par to, lai azartspēļu organizēšanas vietā pēc spēlētāja pieprasījuma ir pieejama Inspekcijā apstiprinātu attiecīgās azartspēles noteikumu kopija, savukārt izlozes biļešu tirdzniecības vietās jābūt pieejamai Inspekcijas apstiprinātai attiecīgās izlozes noteikumu kopijai, un izlozes organizētājs ir atbildīgs par to, lai pēc izlozes dalībnieka pieprasījuma viņš ar šiem noteikumiem tiktu iepazīstināts (piemēram, Likuma 36.panta pirmās daļas 4.punkts un 69.panta pirmā daļa).Likumprojekts paredz noteikt administratīvo atbildību par Inspekcijā apstiprināto azartspēļu un izložu noteikumu pieejamības nenodrošināšanu, paredzot par šādiem pārkāpumiem piemērot naudas sodu juridiskajām personām *200 naudas soda vienības (1000 euro)*.*Likuma 89.panta otrā daļa**Par atbildīgo personu*Likumā ir noteikts, ka kazino, spēļu zāles vai bingo zāles darbība, interaktīvo azartspēļu, izlozes (arī interaktīvo izložu) organizēšana ir aizliegta, ja Inspekcija nav apstiprinājusi atbildīgo personu. Turklāt normatīvajos aktos noteikts, ka azartspēļu organizētājam, kuram izsniegta kazino, spēļu zāles vai bingo zāles licence, šo azartspēļu organizēšanas vietu darba laikā jānodrošina pastāvīga tā darbinieka klātbūtne, kurš ir pilnvarots sniegt likumā paredzēto informāciju kontroles institūcijām (piemēram, Likuma 30.panta ceturtā daļa, 37.panta pirmās daļas 1.punkts, 51.panta ceturtā daļa, 67.panta ceturtā daļa, 79.panta trešā daļa un Ministru kabineta 2006.gada 27.jūnija noteikumu Nr.512 “Azartspēļu un izložu organizēšanas un uzturēšanas uzraudzības un kontroles kārtība” 8.punkts).Likumprojekts paredz noteikt administratīvo atbildību par normatīvajos aktos noteiktās atbildīgās personas nenodrošināšanu, paredzot par šādu pārkāpumu piemērot naudas sodu juridiskajām personām *200 naudas soda vienības (1000 euro).* Likumprojektā ar terminu “atbildīgā persona” jāsaprot:1) persona, attiecībā uz kuru Likumā ir noteikts, ka Inspekcijai tā ir jāapstiprina, t.i.:a) azartspēļu organizēšanas vietas atbildīgā persona (kazino, spēļu zāles vai bingo zāles vadītājs (administrators)), kas ir atbildīgs par azartspēļu norises likumību konkrētajā kazino, spēļu zālē vai bingo zālē);b) par interaktīvo azartspēļu organizēšanu atbildīgā persona (persona, kas ir atbildīga par to, lai interaktīvo spēļu organizēšana vai likmju pieņemšana atbilst normatīvo aktu prasībām);c) par izlozi atbildīgā persona (persona, kura ir atbildīga par konkrētās izlozes norises likumību);d) par interaktīvo izložu organizēšanu atbildīgā persona (persona, kura ir atbildīga par konkrētās interaktīvās izlozes norisi);2) darbinieks, kurš ir pilnvarots sniegt likumā paredzēto informāciju kontroles institūcijām.*Likuma 89.panta trešā daļa* *Par vietējā mēroga izlozes un vietēja mēroga vienreizējas izlozes elementiem (piemēram,* *Likuma 61.panta pirmā un otrā daļa, 62.pants, 72.panta pirmā daļa un 73.panta otrā daļa*) Likumprojekts paredz noteikt administratīvo atbildību par vietēja mēroga izlozēm vai vietēja mēroga vienreizējām izlozēm Likumā noteikto prasību attiecībā uz organizēšanas teritoriju, vietu, laiku, informāciju, kas norādāma uz biļetēm, biļešu izplatīšanu, biļešu vērtības kopsummas vienā izlozē, laimesta noteikšanu publiskas izlozes veidā, laimesta veida vai tā kopsummas nenodrošināšanu, paredzot par šādiem pārkāpumiem piemērot naudas sodu juridiskajām personām robežās *no 20 līdz 500 naudas soda vienībām* *(no 100 līdz 2500 euro)*.Likuma 73.panta otrajā daļā ir noteikts, ka izložu organizētājs nodrošina, ka laimestu kopsumma visu veidu izlozēm nav mazāka par 45 procentiem no biļešu realizācijas kopsummas.Likumprojekts paredz vietēja mēroga izlozes vai vietēja mēroga vienreizējas izlozes organizētājam piemērot administratīvo atbildību, ja vietēja mēroga izlozes vai vietēja mēroga vienreizējas izlozes organizētājs nenodrošina Likuma 73.panta otrās daļas prasības attiecībā uz laimestu kopsummu izlozei. Savukārt, ja valsts mēroga izložu organizētājs nenodrošina Likuma 73.panta otrās daļas prasības attiecībā uz laimestu kopsummu izlozei, Likumprojekts paredz Likuma 87.panta pirmās daļas 8.punktā noteikt, ka valsts mēroga izložu organizētājam attiecīgo licenci anulē.Vietēja mēroga izlozes vai vietēja mēroga vienreizējas izlozes organizēšanā attiecībā uz minēto pārkāpumu prioritāte ir administratīvā soda piemērošanai, jo, anulējot licenci, mazākā mērā tiktu aizskartas izlozes organizētāja intereses salīdzinājumā ar izlozes dalībnieka tiesībām, kuras tiktu aizskartas būtiski, tā kā daļa no izlozes dalībniekiem būs piedalījušies izlozē. Šādas darbības rezultātā izlozes organizētājs būs guvis papildu ienākumus, bet izlozes dalībnieki būs tikuši maldināti un tiem būs bijuši nepamatoti izdevumi, ko nevar novērst.*Likuma 89.panta ceturtā daļa* *Par brīdinājumu neesamību*Likumā ir noteikts, ka azartspēļu organizētājam, kuram izsniegta kazino, spēļu zāles vai bingo zāles licence, šo azartspēļu organizēšanas vietu darba laikā jānodrošina informācija, kas brīdina, ka azartspēles var izraisīt atkarību. Kazino un spēļu zālēs redzamā vietā jāizliek paškontroles tests un jānodrošina iespēja saņemt to rakstveidā, kā arī saņemt informāciju par to, kur vērsties pēc palīdzības, ja azartspēles izraisījušas atkarību (piemēram, Likuma 37.panta pirmās daļas 6.punkts).Izvērtējot normatīvajos aktos noteiktās prasības attiecībā uz informāciju, kas brīdina, ka azartspēles var izraisīt atkarību, informāciju par to, kur vērsties pēc palīdzības, ja azartspēles izraisījušas atkarību, vai paškontroles testu nenodrošina azartspēļu organizēšanas vietā, Finanšu ministrija, Inspekcija un azartspēļu nozare secināja, ka attiecībā uz šiem pārkāpumiem prioritāte ir administratīvā soda piemērošanai, jo paredzēt par šādiem pārkāpumiem azartspēļu organizēšanas vietas licences darbības apturēšanu līdz pārkāpuma novēršanai ir nesamērīgi, tā kā šādus pārkāpumus ir iespējams novērst nekavējoties.Likumprojekts paredz noteikt administratīvo atbildību par normatīvajos aktos noteikto prasību attiecībā uz informāciju, kas brīdina, ka azartspēles var izraisīt atkarību, informāciju par to, kur vērsties pēc palīdzības, ja azartspēles izraisījušas atkarību, vai paškontroles testu nenodrošināšanu azartspēļu organizēšanas vietā, paredzot par šādiem pārkāpumiem piemērot naudas sodu juridiskajām personāmrobežās *no 200 līdz 1000 naudas soda vienībām (no 1000 līdz 5000 euro).**Likuma**89.panta piektā daļa**Par informāciju par spēlētāju*Normatīvajos aktos ir noteiktas prasības attiecībā uz interaktīvo azartspēļu spēlētāju identificēšanu, reģistrēšanu, uzskaiti, interaktīvo azartspēļu spēlētāju reģistru (tai skaitā spēlētāja izslēgšanu no interaktīvo azartspēļu spēlētāju reģistra), informācijas glabāšanu interaktīvo azartspēļu spēlētāju reģistrā un interaktīvo azartspēļu spēlētāju spēles konta izveidi (piemēram, Likuma 53.panta pirmās daļas 1., 1.1 un 2.punkts, 54.pants, 56.pants un 80.panta pirmās daļas 1., 1.1 un 2.punkts, Ministru kabineta 2017.gada 5.decembra noteikumi Nr.715“Interaktīvo azartspēļu un interaktīvo izložu spēlētāju reģistrācijas un identitātes pārbaudes kārtība” 6., 8., 9., 14., 19., 20. un 21.punkts).Likumprojekts paredz noteikt administratīvo atbildību par normatīvajos aktos noteikto prasību attiecībā uz interaktīvo azartspēļu spēlētāju reģistru vai interaktīvo izložu spēlētāju reģistru, vai spēlētāja spēles kontu neievērošanu, paredzot par šādiem pārkāpumiem piemērot naudas sodu juridiskajām personāmrobežās *no 100 līdz 1400 naudas soda vienībām (no 500 līdz 7000 euro).**Likuma* *89.panta sestā daļa**Par valsts mēroga izlozes elementiem*Likumā ir noteikts, ka valsts mēroga izlozēs biļetes vai kuponi tiek izplatīti tikai Latvijas Republikā. Izlozes laimestus nosaka publiskas izlozes veidā. Valsts mēroga izlozēs biļešu vērtības kopsumma vienā izlozē nedrīkst būt mazāka par 140 000 euro. Kā arī Likumā noteiks, kāda informācija ir norādāma uz izlozes biļetēm un kuponiem (piemēram, Likuma 60.panta pirmā un otrā daļa un 72.panta pirmā daļa).Likumprojekts paredz noteikt administratīvo atbildību par Likumā noteikto prasību valsts mēroga izlozēm attiecībā uz biļešu vai kuponu izplatīšanu Latvijas Republikā, informāciju, kas norādāma uz biļetēm un kuponiem, biļešu vērtības kopsummas vienā izlozē vai laimesta noteikšanu publiskas izlozes veidā nenodrošināšanu, paredzot par šādiem pārkāpumiem piemērot naudas sodu juridiskajām personāmrobežās *no*  *200 līdz 1400 naudas soda vienībām (no 1000 līdz 7000 euro)*.*Likuma 89.panta septītā daļa* *Par neatļautu spēli (tai skaitā par spēles un papildspēles noteikumiem)*Likumā ir noteikts, ka Latvijas Republikā ir atļautas tikai Likumā minētās azartspēles, izlozes un papildspēles. Turklāt azartspēļu organizētājam ir aizliegts organizēt azartspēles, ja Inspekcija nav apstiprinājusi azartspēles vai papildspēles noteikumus, un izlozes organizētājam ir aizliegts organizēt izlozi, ja Inspekcija nav apstiprinājusi izlozes vai tās papildizlozes noteikumus (piemēram, Likuma 3.panta otrā daļa, 41.panta pirmās daļas 2.punkts, 73.panta pirmās daļas 2.punkts).Likumprojekts paredz noteikt administratīvo atbildību par Likumā neatļautas azartspēles, izlozes vai papildspēles organizēšanu Latvijas Republikā, paredzot par šādiem pārkāpumiem piemērot naudas sodu juridiskajām personāmrobežās *no 200 līdz 1400 naudas soda vienībām (no 1000 līdz 7000 euro).* Likumprojektā ar Likumā neatļautas azartspēles, izlozes vai papildspēles organizēšanu Latvijas Republikā saprot arī Likumā noteiktās azartspēles, izlozes vai papildspēles organizēšanu bez Inspekcijā apstiprinātiem azartspēles, izlozes vai papildspēles noteikumiem vai apstiprināto azartspēles, izlozes vai papildspēles noteikumu neievērošanu.*Likuma* *89.panta astotā daļa* *Par pārkāpumiem pret nepilngadīgām personām*Likumā ir noteikts, ka azartspēļu organizētājam, kuram izsniegta kazino, spēļu zāles vai bingo zāles licence, šo azartspēļu organizēšanas vietu darba laikā jānodrošina tas, lai šajās telpās neiekļūtu personas, kuras nav sasniegušas 18 gadu vecumu.Likumā ir noteikts, ka azartspēļu organizētājam ir aizliegts organizēt azartspēles, ja azartspēlēs piedalās personas, kuras nav sasniegušas 18 gadu vecumu (piemēram, Likuma 37.panta pirmās daļas 3.punkts un 41.panta pirmās daļas 6.punkts).Likumprojekts paredz noteikt administratīvo atbildību par nepilngadīgas personas ielaišanu azartspēļu organizēšanas vietā vai aizlieguma piedalīties azartspēļu organizētāja piedāvātajās azartspēlēs nenodrošināšanu, paredzot par šādiem pārkāpumiem piemērot naudas sodu juridiskajām personām *1400 naudas soda vienības (7000 euro)*.Likumprojekts paredz piemērot administratīvo sodu arī attiecībā uz azartspēļu organizētāja piedāvātajām interaktīvajām azartspēlēm, ja azartspēļu organizētājs nenodrošina nepilngadīgas personas aizliegumu piedalīties interaktīvajās azartspēlēs.*Likuma**89.panta devītā daļa**Par pārkāpumiem pret spēlētajiem, kas atkarīgi no azartspēlēm vai izlozēm* Likumā ir noteikts, ka Ministru kabinets nosaka minimālās prasības, kas jāievēro, lai novērstu no interaktīvajām azartspēlēm atkarīgo spēlētāju tālāku dalību azartspēlēs un no interaktīvajām izlozēm atkarīgo spēlētāju tālāku dalību interaktīvajās izlozēs. Ministru kabineta noteikumi, cita starpā, nosaka, ka spēlētājam ir tiesības, nosūtot interaktīvās azartspēles vai interaktīvās izlozes organizētājam attiecīgu paziņojumu, pieprasīt, lai viņam tiktu liegta iespēja spēlēt attiecīgā organizētāja organizētās interaktīvās azartspēles vai interaktīvās izlozes un par to tiktu veikta atzīme attiecīgā organizētāja izveidotajā un uzturētajā spēlētāju reģistrā. Persona, kura iesniegusi paziņojumu, var to rakstiski atsaukt ne agrāk kā pēc 12 mēnešiem. Interaktīvās azartspēles vai interaktīvās izlozes organizētājam ir jānodrošina, ka spēlētāju reģistrā tiek veikta attiecīga atzīme un ka ar paziņojuma saņemšanas dienu spēlētājam tiek liegta iespēja spēlēt interaktīvās azartspēles vai interaktīvās izlozes (piemēram, Likuma 54.pants, 80.panta pirmās daļas 1.punkts un Ministru kabineta 2017.gada 5.decembra noteikumi Nr.715 “Interaktīvo azartspēļu un interaktīvo izložu spēlētāju reģistrācijas un identitātes pārbaudes kārtība” 6., 10., 11. un 13.punkts).Likumprojekts paredz noteikt administratīvo atbildību par normatīvajos aktos noteikto prasību, kas jāievēro, lai novērstu no azartspēlēm vai interaktīvajām izlozēm atkarīgo spēlētāju dalību azartspēlēs vai interaktīvajās izlozēs, nenodrošināšanu, paredzot par šādiem pārkāpumiem piemērot naudas sodu juridiskajām personām *1400 naudas soda vienības* (*7000 euro)*.*Likuma* *89.panta desmitā daļa* *Par laimesta izmaksu*Azartspēļu organizētājam ir jānodrošina laimesta izmaksu spēlētājam, ievērojot šādus nosacījumus:1) laimestu, kas nepārsniedz 720 euro, izmaksā nekavējoties;2) laimestu, kas pārsniedz 720 euro, bet nepārsniedz 14 300 euro, izmaksā vienas darba dienas laikā;3) laimestu, kas pārsniedz 14 300 euro, izmaksā azartspēles noteikumos apstiprinātā kārtībā ne vēlāk kā 30 dienu laikā un ne vairāk kā divos maksājumos;4) pēc spēlētāja lūguma laimestu var izmaksāt skaidrā naudā vai ar pārskaitījumu uz spēlētāja norādītu kontu bankā.Izlozes organizētājam jānodrošina laimesta izmaksu izlozes dalībniekiem, ievērojot šādus nosacījumus:1) laimestu, kas nepārsniedz 720 euro, izmaksā nekavējoties;2) laimestu, kas pārsniedz 720 euro, bet nepārsniedz 14 300 euro, izmaksā triju darba dienu laikā no laimesta pieteikšanas brīža;3) laimestu, kas pārsniedz 14 300 euro, izmaksā izlozes noteikumos apstiprinātā kārtībā ne vēlāk kā 30 dienu laikā kopš laimesta pieteikšanas brīža un ne vairāk kā divos maksājumos;4) pēc izlozes dalībnieka lūguma laimestu var izmaksāt skaidrā naudā vai ar pārskaitījumu uz dalībnieka norādītu kontu bankā (Likuma 36.panta trešā daļa un 68.panta otrā daļa). Likumprojekts paredz noteikt administratīvo atbildību par laimesta neizmaksāšanu Likumā noteiktajā termiņā, paredzot par šādiem pārkāpumiem piemērot naudas sodu juridiskajām personām *1400 naudas soda vienības* (*7000 euro)*.*Likuma 89.panta vienpadsmitā daļa**Par nelicencētiem azartspēļu un izložu organizētājiem*Likumā ir noteikts, ka Latvijas Republikā azartspēles un izlozes drīkst organizēt tikai pēc attiecīgo azartspēļu vai izložu licenču saņemšanas. Azartspēļu organizētājam vai izlozes organizētājam ir aizliegts organizēt azartspēles, ja nav saņemta attiecīgā licence (piemēram, Likuma 3.panta pirmā daļa, 41.panta pirmās daļas 1.punkts, 73.panta pirmās daļas 1.punkts).Ņemot vērā to, ka saskaņā ar Saeimā 2015.gada 30.novembrī pieņemto likumu “Grozījumi Azartspēļu un izložu likumā” ir precizēti Likuma 1.panta 3. un 8.punktā ietvertie termini “azartspēļu organizētājs” un “izložu organizētājs” un līdz ar to Inspekcijai ir tiesības kontrolēt gan licencētus, gan nelicencētus azartspēļu un izložu organizētājus, Likumprojekts paredz Inspekcijai veikt administratīvo pārkāpumu procesu arī par pārkāpumiem, ko veikuši azartspēļu un izložu organizētāji – juridiskas vai fiziskas personas bez attiecīgās licences azartspēļu vai izložu organizēšanai, tādējādi nodrošinot iespēju Inspekcijai piemērot administratīvo sodu attiecībā pret azartspēļu un izložu organizētājiem bez attiecīgās licences azartspēļu vai izložu organizēšanai.Likumprojekts paredz par izložu organizēšanu bez izlozes organizēšanas licences, interaktīvo izložu organizēšanas licences, par azartspēļu organizēšanu bez azartspēļu organizēšanas licences, interaktīvo azartspēļu organizēšanas licences vai azartspēļu organizēšanas vietas licences fiziskajām personām piemērot naudas sodu *400 naudas soda vienības* *(2000 euro)*, bet juridiskajām personām piemērot naudas sodu *3000 naudas soda vienības (15000 euro)*.*Par nelicencētiem azartspēļu pakalpojumu sniedzējiem*Ņemot vērā to, ka saskaņā ar Saeimā 2017.gada 22.novembrī pieņemto likumu “Grozījumi Azartspēļu un izložu likumā” ieviests jauns tiesību subjekts “azartspēļu pakalpojumu sniedzējs”, kuram jāsaņem azartspēļu pakalpojumu sniegšanas licence, kas dod tiesības tās saņēmējam sniegt azartspēļu pakalpojumu, kā arī noteikts, ka azartspēļu pakalpojumu sniegšanas licenci, par kuru tiek samaksāta valsts nodeva, izsniedz uz nenoteiktu laiku, un katru gadu tā jāpārreģistrē Inspekcijā (piemēram, Likuma 80.1panta otrā un trešā daļa un 80.5panta otrā daļa). Tādējādi tiek nodrošināta azartspēļu pakalpojumu sniedzēju identifikācija un uzraudzība.Likumprojekts paredz Inspekcijai veikt administratīvo pārkāpumu procesu arī par pārkāpumiem, ko veikuši azartspēļu pakalpojumu sniedzēji – juridiskas vai fiziskas personas bez attiecīgās licences azartspēļu pakalpojumu sniegšanai, tādējādi nodrošinot iespēju Inspekcijai piemērot administratīvo sodu attiecībā pret azartspēļu pakalpojumu sniedzējiem bez attiecīgās licences azartspēļu pakalpojumu sniegšanai.Likumprojekts paredz par azartspēļu pakalpojumu sniegšanu bez azartspēļu pakalpojumu sniegšanas licences fiziskajām personām piemērot naudas sodu *400 naudas soda vienības* *(2000 euro)*, bet juridiskajām personām piemērot naudas sodu *3000 naudas soda vienības (15000 euro)*.Likumprojektā par azartspēļu vai izložu organizēšanu bez attiecīgās licences azartspēļu vai izložu organizēšanai vai par azartspēļu pakalpojumu sniegšanu bez azartspēļu pakalpojumu sniegšanas licences naudas soda apmēra lielums fiziskajām personām paredzēts *400 naudas soda vienības (2000 euro), t.i.,* tādā apmērā, kāds šobrīd noteikts maksimālais naudas soda apmērs fiziskajām personām Saeimā 2018.gada 25.oktobrī pieņemtā Administratīvās atbildības likuma 16.panta ceturtajā daļā. Maksimālais naudas soda apmērs fiziskajām personām par šādiem pārkāpumiem paredzēts tādēļ, ka šādu pārkāpumu bīstamība ir ļoti liela, būtiski aizskarot spēlētāju tiesības un sabiedrības intereses, un ir ierobežotas kontroles iespējas, kā arī netiek nodrošināta regulāra jomas uzraudzība.Sabiedrības interesēm tiek nodarīts vienādi liels kaitējums, neatkarīgi no tā, kāda persona (fiziska persona vai juridiska persona) azartspēles vai izlozes organizē bez attiecīgās licences vai azartspēļu pakalpojumu sniedz bez azartspēļu pakalpojumu sniegšanas licences.Savukārt Administratīvās atbildības likumā par fiziskas personas izdarīto administratīvo pārkāpumu ir paredzēts būtiski mazāks maksimālais naudas soda apmērs – *400 naudas soda vienības (2000 euro)* nekā par juridiskas personas izdarīto administratīvo pārkāpumu.Ņemot vērā, ka nelicencētu azartspēļu vai izložu organizēšanas vai azartspēļu pakalpojumu sniegšanas gadījumā pārkāpēju ir grūti identificēt, un fiziska persona no juridiskās personas puses (lai mākslīgi samazinātu piemērotā naudas soda apmēru) var tikt motivēta uzņemties atbildību par pārkāpumu juridiskās personas vietā, Likumprojektā par azartspēļu vai izložu organizēšanu bez attiecīgās licences azartspēļu vai izložu organizēšanai vai par azartspēļu pakalpojumu sniegšanu bez azartspēļu pakalpojumu sniegšanas licences fiziskajām personām paredzēts maksimālais naudas soda apmērs – *400 naudas soda vienības (2000 euro).* Likumprojektā naudas sods noteiktās robežās (no minimālā naudas soda apmēra līdzmaksimālajam naudas soda apmēram) paredzēts, lai būtu iespēja sodu piemērot atbilstoši pārkāpuma bīstamībai, ņemot vērā to, ka atsevišķos gadījumos pārkāpuma bīstamība var būt samērā liela, taču atsevišķos gadījumos tā var nebūt liela.*Likuma 90.pants*Likumprojekts paredz papildināt Likumu ar jaunu 90.pantu, kurā saglabāta Kodeksā noteiktā Inspekcijas kompetence sodu piemērošanā par pārkāpumiem azartspēļu vai izložu organizēšanas jomā un papildināta Inspekcijas kompetence sodu piemērošanā: 1) par azartspēļu vai izložu organizēšanu bez attiecīgās licences azartspēļu vai izložu organizēšanai; 2) par azartspēļu pakalpojumu sniegšanu bez azartspēļu pakalpojumu sniegšanas licences. Likumprojekts paredz, ka grozījumi stāsies spēkā vienlaikus ar Administratīvās atbildības likumu. |
| 3. | Projekta izstrādē iesaistītās institūcijas un publiskas personas kapitālsabiedrības | Finanšu ministrija, Inspekcija un Valsts ieņēmumu dienests.  |
| 4. | Cita informācija | Likumprojekts pirms izsludināšanas Valsts sekretāru sanāksmē izskatīts Tieslietu ministrijas izveidotajā Latvijas Administratīvo pārkāpumu kodeksa pastāvīgajā darba grupā. |

|  |
| --- |
| II. Tiesību akta projekta ietekme uz sabiedrību, tautsaimniecības attīstību un administratīvo slogu |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | - Licencēti azartspēļu un izložu organizētāji, kuri pārkāps normatīvajos aktos noteiktās prasības azartspēļu un izložu organizēšanas jomā. Pašlaik Latvijā azartspēles organizē 15 azartspēļu organizētāji un izlozes organizē VAS “Latvijas Loto”, kuri ir saņēmuši attiecīgās licences azartspēļu vai izložu organizēšanai.- Azartspēļu un izložu organizētāji bez attiecīgās licences azartspēļu vai izložu organizēšanai.- Licencēti azartspēļu pakalpojumu sniedzēji, kuri pārkāps Likumā noteiktās prasības.- Azartspēļu pakalpojumu sniedzēji bez attiecīgās licences azartspēļu pakalpojumu sniegšanai.- Inspekcija, kura pieņems lēmumu par attiecīgās licences darbības apturēšanu vai anulēšanu vai piemēros administratīvo atbildību, atkarībā no tā, kādas normatīvajos aktos noteiktās prasības tiks pārkāptas. |
| 2. | Tiesiskā regulējuma ietekme uz tautsaimniecību un administratīvo slogu | - Licencētiem azartspēļu un izložu organizētājiem, kuri pārkāps normatīvajos aktos noteiktās prasības, par Likumprojektā norādītajiem pārkāpumiem tiks apturēta licence vai tiks anulēta licence, vai tiks piemērota administratīvā atbildība, atkarībā no tā, kādas normatīvajos aktos noteiktās prasības tiks pārkāptas.- Azartspēļu un izložu organizētājiem bez attiecīgās licences azartspēļu vai izložu organizēšanai tiks piemērots administratīvais sods. - Licencētiem azartspēļu pakalpojumu sniedzējiem par Likumprojektā norādītajiem pārkāpumiem tiks anulēta licence.- Azartspēļu pakalpojumu sniedzējiem bez licences azartspēļu pakalpojumu sniegšanai tiks piemērots administratīvais sods.  |
| 3. | Administratīvo izmaksu monetārs novērtējums | Projekts šo jomu neskar. |
| 4. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| **Rādītāji** | **2019** | Turpmākie trīs gadi (*euro*) |
| **2020** | **2021** | **2022** |
| saskaņā ar valsts budžetu kārtējam gadam | izmaiņas kārtējā gadā, salīdzinot ar valsts budžetu kārtējam gadam | izmaiņas, salīdzinot ar kārtējo (n) gadu | izmaiņas, salīdzinot ar kārtējo (n) gadu | izmaiņas, salīdzinot ar kārtējo (n) gadu |
| 1 | 2 | 3 | 4 | 5 | 6 |
| 1. Budžeta ieņēmumi: | 0 | 0 | 0 | 0 | 0 |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | 0 | 0 | 0 | 0 | 0 |
| 1.2. valsts speciālais budžets | 0 | 0 | 0 | 0 | 0 |
| 1.3. pašvaldību budžets | 0 | 0 | 0 | 0 | 0 |
| 2. Budžeta izdevumi: | 0 | 0 | 0  | 0 | 0 |
| 2.1. valsts pamatbudžets | 0 | 0 | 0 | 0 | 0 |
| 2.2. valsts speciālais budžets | 0 | 0 | 0 | 0 | 0 |
| 2.3. pašvaldību budžets | 0 | 0 | 0 | 0 | 0 |
| 3. Finansiālā ietekme: | 0 | 0 | 0 | 0 | 0 |
| 3.1. valsts pamatbudžets | 0 | 0 | 0 | 0 | 0 |
| 3.2. speciālais budžets | 0 | 0 | 0 | 0 | 0 |
| 3.3. pašvaldību budžets | 0 | 0 | 0 | 0 | 0 |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) | X | 0 | 0 | 0 | 0 |
| 0 | 0 | 0 | 0 |
|   |   |   |   |
| 5. Precizēta finansiālā ietekme: | X | 0 | 0 | 0 | 0 |
| 5.1. valsts pamatbudžets | 0 | 0 | 0 | 0 |
| 5.2. speciālais budžets | 0 | 0 | 0 | 0 |
| 5.3. pašvaldību budžets | 0 | 0 | 0 | 0 |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā): | Projekts šo jomu neskar. |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Cita informācija | Budžeta ieņēmumos nav prognozējamas izmaiņas, jo tās ir atkarīgas no kompetentās iestādes konstatētajiem pārkāpumiem un uzliktajiem sodiem. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Sabiedrības līdzdalība ir nodrošināta, publicējot uzziņu par likumprojekta izstrādes uzsākšanu Finanšu ministrijas mājaslapā internetā sadaļā Sabiedrības līdzdalība. Likumprojekts tiks nosūtīts saskaņošanai Latvijas Darba devēju konfederācijai un biedrībai “Latvijas Spēļu biznesa asociācija”. |
| 2. | Sabiedrības līdzdalība projekta izstrādē | Sabiedrības līdzdalība ir nodrošināta, 2016.gada 26.janvārī publicējot uzziņu par likumprojekta izstrādes uzsākšanu Finanšu ministrijas mājaslapas www.fm.gov.lv sadaļā “Sabiedrības līdzdalība”, saite: <http://www.fm.gov.lv/lv/sabiedribas_lidzdaliba/tiesibu_aktu_projekti/>azartspelu\_un\_izlozu\_organizesanas\_politika#project245. |
| 3. | Sabiedrības līdzdalības rezultāti | Likumprojekta saskaņošanas procesā tiks izvērtēti Latvijas Darba devēju konfederācijas un biedrības “Latvijas Spēļu biznesa asociācija” priekšlikumi. |
| 4. | Cita informācija | Nav |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Inspekcija  |
| 2. | Projekta izpildes ietekme uz pārvaldes funkcijām un institucionālo struktūruJaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Likumprojekta īstenošana tiks veikta esošo Inspekcijas funkciju un struktūras ietvaros.Nav nepieciešams veidot jaunas institūcijas.Nav nepieciešama esošu institūciju likvidācija vai reorganizācija. |
| 3. | Cita informācija | Nav. |

Finanšu ministrs J.Reirs

Avotiņa, 67095515

inga.avotina@fm.gov.lv